Document ID: /roh_data/filtered/fineweb-2-filterrobots_roh.jsonl.gz/48926

Qualitad per tuts
La SRG SSR s'engascha per qualitad. Grazia a sia independenza economica e politica ed auts standards, cuntanschain nus cun il radio 55% da la populaziun svizra e 58% cun la televisiun. Nossas purschidas han ina gronda credibladad (studi lakom 2022, p. 4). La qualitad è service public.
Tge signifitga qualitad per la SSR?
La SSR contempla la qualitad da trais perspectivas:
- La perspectiva da l'incumbensa sociala: Quant bain ademplescha la SSR sia incumbensa da concessiun? Indicaturs per respunder a questa dumonda èn las statisticas da program internas da la SSR, las constataziuns dals cussegls dal public sco era las analisas da program fatgas per incumbensa da l'Uffizi federal da communicaziun.
- La perspectiva da las finamiras internas: Quant bain ademplescha la SSR ses agens princips sco directivas, prescripziuns da scolaziun euv.? Quant bain cuntanscha ella las finamiras da sia strategia d'interpresa e da las strategias parzialas? Indicaturs per ina resposta èn las statisticas ed ils reportings interns da la SSR.
- La perspectiva dal public: Quant bain plascha il program al public? Indicaturs per ina resposta èn las quotas sco era retschertgas regularas.
Tge pretenda la concessiun areguard la qualitad publicistica da la SSR?
L'artitgel 4 da la concessiun descriva las pretensiuns da qualitad publicisticas envers la SSR:
- La producziun da program da la SSR sto satisfar ad autas pretensiuns qualitativas ed eticas.
- Ils singuls secturs da program s'orienteschan a l'incumbensa da program. Quel è medemamain descrit en la concessiun.
- Ils singuls secturs da program ston sa distinguer tras relevanza, professiunalitad, independenza, diversitad ed accessibladad. Quests tschintg criteris furman la basa dal sistem da garanzia da qualitad da la SSR.
- La SSR garantescha la singularitad da ses programs e sa differenziescha uschia da realisaturs cun in'orientaziun commerziala.
- La SSR ha en egl ina gronda acceptanza dals differents publics en mira.
- La SSR fa regularmain controllas da qualitad internas.
- La SSR surdat regularmain controllas da qualitad ad experts externs. Las controllas annualas han lieu en tut las unitads d'interpresa da la SSR. Ellas vegnan manadas d'expertas e d'experts cun las abilitads e las experientschas professiunalas necessarias.
- La SSR infurmescha la publicitad davart ils resultats da las controllas da qualitad: en ses rapport annual orientescha ella davart sias stentas per promover la qualitad redacziunala da ses programs. Sin sias plattafurmas dat ella scleriment davart ses sistem da garanzia da qualitad.
La qualitad sco process
La qualitad n'è nagin stadi, ella sto adina puspè vegnir elavurada da nov. Nus avain sviluppà instruments per mesirar, diriger e survegliar la qualitad en il program. Impuls e propostas da noss collavuraturs gidan nus a sviluppar vinavant il management da qualitad a moda orientada a la pratica. Nus ans barattain stedi cun collegas da l'exteriur e da la community da perscrutaziun.